b"\n_START_ARTICLE_\nOppt\xc3\xb8yene i Frankrike 2005\n_START_PARAGRAPH_\nOppt\xc3\xb8yene i Frankrike 2005 var en serie med oppr\xc3\xb8r hovedsakelig rundt Paris, som startet 27. oktober 2005 med voldelige sammenst\xc3\xb8t mellom politi og ungdommer. Voldsomhetene ebbet ut f\xc3\xb8rst i midten av november 2005.\n_START_SECTION_\nUtl\xc3\xb8sende begivenheter\n_START_PARAGRAPH_\nOppt\xc3\xb8yene ble utl\xc3\xb8st da det ble kjent at de to guttene Bouna p\xc3\xa5 femten og Zyed p\xc3\xa5 sytten av afrikansk opprinnelse d\xc3\xb8de av elektrisk sjokk da de gjemte seg for politiet i en transformatorstasjon torsdag den 27. oktober, i Clichy-sous-Bois, en fattig forstad til Paris. De var to av tre som ble jaget av politi etter et innbrudd._NEWLINE_D\xc3\xb8dsfallene brakte en ulmende konflikt mellom forstadsungdom og politi opp til overflaten. Dette skjedde bare en uke etter at den franske innenriksministeren Nicolas Sarkozy uttalte at han \xc3\xb8nsket \xc3\xa5 \xc2\xabrense opp\xc2\xbb i de kriminelle milj\xc3\xb8ene i forstedene._NEWLINE_Den tredje r\xc3\xb8mlingen, 21 \xc3\xa5r gammel, p\xc3\xa5dro seg alvorlige skader men overlevde. I mens hadde politipatruljen avsluttet sin innsats og vendt tilbake til politistasjonen. If\xc3\xb8lge politirapporten forekom det ingen politijakt. Den 3. november innledet politiet en forunders\xc3\xb8kelse av de to d\xc3\xb8dsfallene. Da hadde det allerede rast voldsomheter i og rundt Clichy-sous-Bois i flere dager.\n_START_SECTION_\nSelve oppt\xc3\xb8yene\n_START_PARAGRAPH_\nOppt\xc3\xb8yer br\xc3\xb8t ut allerede samme dag i Clichy. Et dr\xc3\xb8yt dusin biler ble antent og bygninger ble vandalisert. Et 50-talls politi beskyttet r\xc3\xa5dhuset. Oppt\xc3\xb8yene eskalerte raskt de p\xc3\xa5f\xc3\xb8lgende dagene._NEWLINE_Voksende uro og regelrette oppt\xc3\xb8yer spredte seg til deler av Seine-Saint-Denis, Seine-et-Marne, Val-d'Oise, Val-de-Marne, Hauts-de-Seine, Yvelines, Rennes, Rouen, Lille, Dijon, Toulouse, Marseille og andre steder._NEWLINE_Det f\xc3\xb8rste d\xc3\xb8dsfallet under selve oppt\xc3\xb8yene fant sted 2. november. Salah Gaham, f\xc3\xb8dt 1971 i Annaba i Algerie, bosatt i Besan\xc3\xa7on, pr\xc3\xb8vde \xc3\xa5 slukke tre p\xc3\xa5satte bilbranner i en underjordisk etasje, og mistet bevisstheten og d\xc3\xb8de av r\xc3\xb8ykforgiftning._NEWLINE_Natt til fredag 4. november ble 500 biler satt i brann, og brannstiftelser forekom i Aulnay-sous-Bois, Neuilly-sur-Marne, Le Blanc-Mesnil. Den 6. november spredde oppt\xc3\xb8yene seg til Paris' sentrum._NEWLINE_Pr. 7. november var 274 kommuner direkte ber\xc3\xb8rt av oppt\xc3\xb8yene. Et h\xc3\xb8yt antall biler og busser var brent, og flere skoler, politistasjoner og r\xc3\xa5dhus var ogs\xc3\xa5 satt i brann. Natt til 7. november ble for f\xc3\xb8rste gang ogs\xc3\xa5 to kirker rammet. Et stort antall mennesker hadde p\xc3\xa5 dette tidspunkt kommet til skade, og 7. november d\xc3\xb8de en mann av skadene som hadde blitt p\xc3\xa5f\xc3\xb8rt ham da han ble sl\xc3\xa5tt ned den 4. november under et fors\xc3\xb8k p\xc3\xa5 \xc3\xa5 stoppe \xc3\xb8deleggelsene. Flere titalls polititjenestemenn hadde blitt skadet, to av dem av skudd fra hagle._NEWLINE_Flere land advarte sine borgere mot \xc3\xa5 reise til Frankrike. Det norske Utenriksdepartementet frar\xc3\xa5det ikke norske borgere \xc3\xa5 reise til Frankrike, men anbefalte at man var forsiktig med \xc3\xa5 bevege seg i omr\xc3\xa5der som var direkte rammet."